Post lídra ľudovcov a funkcie vicekancelára a ministra financií sa uvoľnili po tom, z nich nečakane zo zdravotných dôvodov odstúpil Josef Pröll.
VIEDEŇ. Nový líder Rakúskej ľudovej strany (ÖVP), vicekancelár a minister zahraničných vecí Michael Spindelegger, predstavil po zasadnutí predsedníctva ÖVP tím svojich straníckych kolegov, s ktorým bude spolupracovať na vládnej úrovni.
Doterajšia ministerka vnútra Maria Fekterová prevezme rezort financií a doterajšia šéfka rezortu vedy Beatrix Karlová sa stane ministerkou spravodlivosti. Johanna Miklová-Leitnerová bude novou ministerkou vnútra a Karlheinz Töchterle novým šéfom ministerstva vedy.
Sebastian Kurz, ktorý doteraz pôsobil na čele mládežníckej organizácie ľudovcov, bude novým štátnym tajomníkom pre integráciu na ministerstve vnútra.
Novým štátnym tajomníkom v Spindeleggerovom rezorte zahraničných vecí bude Wolfgang Waldner.
Michael Spindelegger sa 14. apríla stal v súlade s očakávaním v poradí 15. predsedom ÖVP, ktorá je súčasťou koaličnej vlády so sociálnymi demokratmi.
Post lídra ľudovcov a funkcie vicekancelára a ministra financií sa uvoľnili po tom, z nich nečakane zo zdravotných dôvodov odstúpil Josef Pröll.
V rámci rekonštrukcie rakúskej vlády z nej odchádzajú popri Pröllovi aj ministerka spravodlivosti Claudia Bandionová-Ortnerová, štátny tajomník rezortu financií Reinhold Lopatka a štátna tajomníčka pre otázky rodiny Verena Remlerová.
Novým generálnym tajomníkom strany bude Hannes Rauch, ktorý doteraz riadil ÖVP v Tirolsku. Na čele parlamentného poslaneckého klubu ÖVP k zmene nedôjde - aj naďalej ho povedie Karlheinz Kopf.
Zdroj: APA